"Μία θεωρητική και εμπειρική προσέγγιση της διερμηνείας συνεδρίων στην Ελλάδα σε σύγκριση με τις γερμανόφωνες χώρες της Ευρωπαϊκής ΄Ενωσης"
Authors: Ρέστα Ζωή 
Published: August 2021

Στον ακαδημαϊκό χώρο της μετάφρασης και της διερμηνείας γίνεται, από τη δεκαετία του ’90, συχνά αναφορά στη λεγόμενη «πολιτισμική στροφή των μεταφραστικών σπουδών». Στη διεθνή βιβλιογραφία υπάρχουν πολλές αναφορές οι οποίες επιβεβαιώνουν τον συσχετισμό μετάφρασης-διερμηνείας και πολιτισμού, περιγράφουν την άρρηκτη σχέση και ενίοτε ταύτιση του «πολιτισμού» και της «κοινωνίας» και υποδεικνύουν την ανάγκη σκιαγράφησης του κοινωνιολογικού προφίλ του σύγχρονου διερμηνέα.Σε αυτό το πλαίσιο προσπαθήσαμε να περιγράψουμε το κοινωνιολογικό προφίλ του διερμηνέα συνεδρίων στη σύγχρονη ελληνική αγορά εργασίας. Αναζητώντας το κατάλληλο θεωρητικό μοντέλο, το οποίο θα παρείχε το θεωρητικό υπόβαθρο της έρευνάς μας, επιλέξαμε το κοινωνιολογικό μοντέλο του Joseph Tseng (1992) λόγω κοινών στόχων των ερευνών μας και κοινών προϋπαρχουσών συνθηκών. Στο μοντέλο αυτό η αγορά των διερμηνέων συνεδρίων περιγράφεται μέσα από ένα σύνολο τεσσάρων διαδοχικών φάσεων, οι οποίες εκτείνονται από την πλήρη αταξία της αγοράς ως την επαγγελματική αυτονομία, η οποία αποτελεί και το αποκορύφωμα της επαγγελματικής κατοχύρωσης σε μία χώρα. Για την εφαρμογή αυτού του μοντέλου στην ελληνική αγορά εργασίας χρησιμοποιήθηκαν στοιχεία από τα προγράμματα εκπαίδευσης διερμηνέων συνεδρίων στη χώρα, από τα μεταφραστικά γραφεία που παρέχουν υπηρεσίες διερμηνείας στην Ελλάδα, καθώς επίσης και από τις εθνικές επαγγελματικές ενώσεις στις οποίες μπορούν να εγγραφούν διερμηνείς συνεδρίων στη χώρα. Τα παραπάνω στοιχεία από τα γραφεία και από τα προγράμματα εκπαίδευσης συλλέξαμε μέσω της υποβολής ερωτηματολογίων στους εν λόγω φορείς κατά τη διετία 2012-2014. Τα ερωτηματολόγια της εμπειρικής έρευνας διαμορφώθηκαν σύμφωνα με τη θεωρία παιδαγωγικής και τη θεωρία του επαγγέλματος των διερμηνέων αντίστοιχα, του Franz Pöchhacker (2004, 2007) και μας οδήγησαν στον ορισμό του σύγχρονου απόφοιτου διερμηνέα συνεδρίων στη χώρα και στον ορισμό του διερμηνέα που απαιτούν οι συνθήκες της σύγχρονης ελληνικής αγοράς εργασίας. Στο πλαίσιο της σύγκρισης με τις γερμανόφωνες χώρες της ΕΕ, συλλέξαμε στοιχεία για όλα τα προγράμματα εκπαίδευσης και όλες τις εθνικές επαγγελματικές ενώσεις διερμηνέων συνεδρίων της Αυστρίας και της Γερμανίας. Έπειτα συγκρίναμε την κατάσταση σε αυτές τις χώρες με την αντίστοιχη στην Ελλάδα και οδηγηθήκαμε σε σχετικά συμπεράσματα.Στο τελικό στάδιο της έρευνάς μας αξιοποιήσαμε τη θεωρία προγραμμάτων σπουδών διερμηνέων του David Sawyer (2004) για να δημιουργήσουμε δύο πλήρη προγράμματα σπουδών διερμηνέων -ένα προπτυχιακό και ένα μεταπτυχιακό πρόγραμμα- τα οποία θα μπορούσαν να προετοιμάζουν τους διερμηνείς που απαιτεί η σύγχρονη αγορά εργασίας στην Ελλάδα. Συνοπτικά, στη διατριβή, πέρα από το παραπάνω θεωρητικό υπόβαθρο, παρουσιάζονται τα αποτελέσματα της έρευνάς μας και οι περιορισμοί της, η κατάταξη της ελληνικής αγοράς εργασίας διερμηνέων συνεδρίων σύμφωνα με το μοντέλο του Tseng, καθώς επίσης και προτάσεις, η εφαρμογή των οποίων θα μπορούσε να οδηγήσει στην επαγγελματική κατοχύρωση των διερμηνέων συνεδρίων στην Ελλάδα.